Zagreb, 18. siječnja 2019. g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Budalića, gradonačelnika Grada Imotskog,** na 35. sjednici, održanoj 18. siječnja 2019. g., donosi sljedeću

**ODLUKU**

1. **Pokreće se postupak protiv dužnosnika Ivana Budalića, gradonačelnika Grada Imotskog, zbog moguće povrede članka 27. ZSSI-a u vezi sa člancima 8. i 9. ZSSI-a, koja proizlazi iz propusta dužnosnika da Povjerenstvu dostavi odgovarajuće dokaze, potrebne za usklađivanje prijavljene imovine, koju je dužnosnik naveo u izvješću o imovinskom stanju podnesenom 11. rujna 2017. g. povodom stupanja na dužnost gradonačelnika Grada Imotskog i u izvješću o imovinskom stanju podnesenom 21. rujna 2017. g. povodom ispravka podataka u vezi s obnašanjem iste dužnosti, s utvrđenom imovinom u postupku provjere, odnosno s pribavljenim podacima o imovini dužnosnika, u dijelu koji se odnosi na primanje mirovine kao i primanje s osnove potpore zbrinjavanju hrvatskih ratnih vojnih invalida.**
2. **Poziva se dužnosnik Ivan Budalić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Protiv dužnosnika Ivana Budalića podnesena je 2. siječnja 2017.g. neanonimna prijava mogućeg sukoba interesa koja je zaprimljena pod brojem 711-U-1-P-1/18-01-5, povodom koje se vodi predmet broj P-1/18. U prijavi podnositelj navodi kako dužnosnik prima mirovinu koja nije navedena u izvješću o imovinskom stanju dužnosnika.

 Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Povjerenstvo je radi provjere navoda iz podnesene prijave i stjecanja saznanja o mogućem sukobu interesa dužnosnika od nadležnih tijela prikupilo potrebne podatke i dokumentaciju.

Uvidom u Registar dužnosnika, koji ustrojava i vodi Povjerenstvo utvrđeno je da Ivan Budalić od 8. lipnja 2017. g. obnaša dužnost gradonačelnika Grada Imotskog.

Člankom 3. stavkom 1. podstavkom 43. ZSSI-a propisano je da su gradonačelnik i njegovi zamjenici dužnosnici u smislu tog Zakona. Stoga je povodom obnašanja dužnosti gradonačelnika Grada Imotskog dužnosnik Ivan Budalić obvezan postupati sukladno odredbama ZSSI-a.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je 11. rujna 2017. g. zaprimilo izvješće dužnosnika Ivana Budalića povodom stupanja na dužnost gradonačelnika Grada Imotskog te 21. rujna 2017. g. izvješće o imovinskom stanju povodom ispravka podataka u vezi s obnašanjem iste dužnosti.

Povjerenstvo je izvršilo uvid u gore navedena izvješća o imovinskom stanju dužnosnika te je utvrdilo da je u dijelu podataka izvješća „Podatci o ostalim prihodima“ dužnosnik Ivan Budalić naveo da ostali prihodi ne postoje.

 Povjerenstvo je neposrednim uvidom u Informacijski sustav Porezne uprave Ministarstva financija na temelju ovlaštenja utvrdilo da dužnosnik Ivan Budalić od isplatitelja, Ministarstva hrvatskih branitelja, od dana stupanja na dužnost ostvaruje redoviti mjesečni primitak u iznosu od 153,00 kn, označen šifrom 9 kao neoporezivi primitak. Prema šifrarniku Porezne uprave brojem 9 označavaju se potpore HRVI.

Neposrednim uvidom u Informacijski sustav Porezne uprave utvrđeno je također da je dužnosnik od isplatitelja, Hrvatskog zavoda za mirovinsko osiguranje, od dana stupanja na dužnost, za mjesece lipanj, srpanj i kolovoz 2017. g. ostvario mjesečni primitak u iznosu od 7.837,49 kn koji je označen šifrom 0301 (mirovina koja ne podliježe obvezi dodatnog doprinosa za zdravstveno osiguranje iz mirovine), da je za mjesec rujan 2017. g. ostvario primitak u iznosu od 164,36 kn označen šifrom 0302 (mirovina/razlika mirovine koja ne podliježe obvezi dodatnog doprinosa za zdravstveno osiguranje iz mirovine koja se isplaćuje za više proteklih mjeseci poreznog razdoblja) i mjesečni primitak u iznosu od 8.001,85 kn, označen šifrom 0301, da je za mjesec listopad, studeni i prosinac 2017. g. te za mjesece siječanj, veljaču i ožujak 2017. g. ostvario mjesečni primitak u iznosu od 8.890,96 kn, označen šifrom 0301, da je za mjesec travanj 2018. g. ostvario mjesečni primitak u iznosu od 82, 89 kn i mjesečni primitak u iznosu od 82,89 kn (koji su označeni šifrom 0302) te mjesečni primitak u iznosu od 8.973,85 kn koji je označen šifrom 0301, da je za mjesece svibanj, lipanj, srpanj i kolovoz 2018. g. ostvario mjesečni primitak u iznosu od 7.837,49 kn, koji je označen šifrom 0301, da je za mjesec rujan 2018. g. ostvario mjesečni primitak u iznosu od 164,36 kn, označen šifrom 0302 i mjesečni primitak u iznosu od 8.001,85 kn, označen šifrom 0301 te da je za mjesece listopad, studeni i prosinac 2018. g. ostvario mjesečne primitke u iznosu od 8.890,96 kn, koji su označeni šifrom 0301.

 Usporedbom podataka iz podnesenog Izvješća o imovinskom stanju i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka o imovini dužnosnika. Naime, dužnosnik u gore navedena izvješća o imovinskom stanju dužnosnika nije naveo podatke o osobnom mirovinskom primanju, niti podatke o primanju osobne potpore zbrinjavanju hrvatskih ratnih vojnih invalida.

Povjerenstvo je stoga Ivana Budalića, gradonačelnika Grada Imotskog, zaključkom broj: 711-I-587-IK-146//18-01-10 od 25. travnja 2018. g. pozvalo da se očituje o utvrđenom neskladu te da očitovanju priloži odgovarajuću dokumentaciju.

Dana 17. svibnja 2018.g. dužnosnik Ivan Budalić dostavio je očitovanje na navedeni zaključak Povjerenstva, u kojem u bitnom navodi da je korisnik mirovine i prava s osnove zbrinjavanja hrvatskih ratnih vojnih invalida, da omaškom ove primitke nije naveo u izvješćima o imovinskom stanju dužnosnika iz 2017.g. te da je unos traženih podataka izvršio 15. svibnja 2018.g., odnosno da je predmetne podatke naveo u izvješću o imovinskom stanju.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da, ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Stavkom 5. istog članka ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, stavkom 7. podstavkom 6. istog članka ZSSI-a propisano je da podatci o stečenoj imovini obuhvaćaju podatke o dugovima, preuzetim jamstvima i ostalim obvezama, a stavkom 8. podstavkom 7. ZSSI-a propisano je da podatci o stečenoj imovini obuhvaćaju, uz ostalo, podatke o *dohotku od nesamostalnog rada,* što sukladno poreznim propisima obuhvaća i dohotke od mirovina te *primicima koji se ne smatraju dohotkom*, što sukladno poreznim propisima obuhvaća i potpore zbrinjavanju HRVI.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Budući da dužnosnik u očitovanju Povjerenstvu potvrđuje činjenično stanje u pogledu gore navedenih dijelova svoje imovine, utvrđenih na temelju uvida u informacijski sustav Porezne uprave Ministarstva financija, Povjerenstvo utvrđuje da postoji nesklad između imovine dužnosnika, navedene u izvješćima o imovinskom stanju dužnosnika od 11. rujna 2017. g. i od 21. rujna 2017. g., u dijelu koji se odnosi na primanje mirovine dužnosnika, kao i u dijelu koji se odnosi na primanje s osnove potpore zbrinjavanju hrvatskih ratnih vojnih invalida, s utvrđenom imovinom u postupku provjere, odnosno s pribavljenim podacima o imovini dužnosnika.

Iz gore navedenog propusta dužnosnika proizlazi moguća povreda članka 8. i 9. ZSSI-a te je donesena odluka kako je navedeno u dispozitivu ovog akta.

Sukladno odredbi članka 39. stavka 3. ZSSI-a, poziva se dužnosnik Ivan Budalić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Ivan Budalić, elektroničkom dostavom
2. Podnositelj prijave, e-mailom
3. Objava na internetskoj stranici Povjerenstva
4. Pismohrana